**MINISTARSTVO PROSVJETE, NAUKE I INOVACIJA**

**IZVJEŠTAJ O SPROVEDENOJ JAVNOJ RASPRAVI O NACRTU ZAKONA O PREDŠKOLSKOM VASPITANJU I OBRAZOVANJU**

**Vrijeme trajanja javne rasprave:** od 25. jula 2025. godine do 14. avgusta 2025. godine. Javna rasprava u navedenom roku sprovedena je dostavljanjem primjedbi, predloga i sugestija zainteresovane javnosti u elektronskom obliku.

Donošenje Zakona o predškolskom vaspitanju i obrazovanju je jedna od prioritetnih aktivnosti Ministarstva prosvjete, nauke i inovacija koja je utvrđena Programom rada Vlade za 2025. godinu.

Ministarstvo prosvjete, nauke i inovacija je formiralo Radnu grupu za pripremu Predloga zakona o predškolskom vaspitanju i obrazovanju Rješenjem broj: 28-011/25-4639/2 od 8. maja 2025. godine.

U skladu sa članom 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija („Službeni list CGʺ, broj 41/18), Ministarstvo je na zvaničnom sajtu objavilo Javni poziv za predlaganje predstavnika/ce nevladine organizacije u Radnoj grupi za pripremu Predloga zakona o predškolskom vaspitanju i obrazovanju.

Saglasno Uredbi, Ministarstvo je dana 25. jula 2025. godine objavilo poziv za javnu raspravu o Nacrtu zakona o predškolskom vaspitanju i obrazovanju koja je trajala 20 dana od dana objavljivanja javnog poziva na internet stranici Ministarstva prosvjete, nauke i inovacija www.mpni.gov.me.

**PRIMJEDBE I SUGESTIJE NA NACRT ZAKONA O PREDŠKOLSKOM VASPITANJU I OBRAZOVANJU**

Na Nacrt zakona o predškolskom vaspitanju i obrazovanju, predloge i sugestije su dostavili: Irena Badnjar, Đorđije Lakić, Udruženje za napredak vaspitača i djece Nikšić, Jadranka Gajić, JPU “Jevrosima Jevra Rabrenović” Mojkovac, Ana Palibrk, Vanja Bezbradica, Marijana Vulović, Nataša Jovićević, Jovana Bakić, Udruženje privatnih predškolskih ustanova, Savez udruženja vapitača CG, Anđela Stijović i Zorica Dragojević.

**POJEDINAČNE PRIMJEDBE I SUGESTIJE**

Primjedbe, sugestije kao i odgovor obrađivača u Izvještaju su, kako slijedi, sistematizovani po subjektima.

**Irena Badnjar** je dostavila primjedbu na član 24 i prekobrojnost vaspitnih grupa, navodi probleme u pogledu povećanja broja djece po odobrenju Ministarstva, kao i koliki je broj djece koji se smanjuje ukoliko su u vaspitnoj grupi upisana djeca sa posebnim obrazovnim potrebama.

**Odgovor obrađivača:** Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Stategije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027.

Osim toga, broj djece u vaspitnoj grupi u koju su uključena djeca sa posebnim obrazovnim potrebama, odnosno broj djece u vaspitnoj grupi koji se može smanjiti ukoliko su u vaspitnoj grupi uključena djeca sa posebnim obrazovnim potrebama, nisu materija ovog zakona. Imajući u vidu navedeno, isto se za predškolske ustanove uređuju Pravilnikom, kao i za ostale vaspitno - obrazovne ustanove.

**Đorđije Lakić** je dostavio primjedbe predloge i sugestije i to na definiciju predškolskog vaspitanja i obrazovanja, na djelatnost koja bi trebala da bude od javnog interesa, a da program pripreme djece za polazak u školu bude obavezan za svu djecu. Dalje navodi da ciljevi predškolskog vaspitanja i obrazovanja treba da budu numerisani i dodati principe istog. Takođe, predlaže da se precizira vrsta podrške koja se zakonski garantuje djeci sa posebnim obrazovnim potrebama. U članu 9 propisati da nadzor obuhvata kvalitativne aspekte rada sa djecom, kao i precizirati nadzor nad kvalitetom uvođenjem specijalizovanih i alternativnih programa i kontrolu nad radom privatnih ustanova. Predlog za program koji bi se revidirao jednom u pet godina i da bude dostupan javnosti a da program pripreme djece za osnovnu školu sadrži jezičke vještine, vježbe socijalne i emocionalne adaptacije, da razvija radne navike i motoričke sposobnosti. Specijalizovane programe da izvode lica sa stručnom kvalifikacijom za određenu oblast i da vrijeme za slobodne aktivnosti djeteta mora biti jasno određeno a učenje stranog jezika bude isključivo dobrovoljno. Članom 19 definisati rok za donošenja mišljenja na program a članom 20 propisati da godišnji program bude javno dostupan i da za njegovu realizaciju bude odgovoran direktor ustanove. Što se tiče perioda dežurstva dostavlja primjedbu da svi normativi u pogledu prostora, kadra i bezbjednosti djece moraju biti poštovani i da se propišu uslovi za prednost djece koja bi dolazila tokom trajanja dežurstva. Takođe, dostavlja predlog od 10 % povećanja djece po odobrenju Ministartsva prilikom upisa u vrtiću a smanjenje broja djece po vaspitnim grupama pogotovo mješovitih. Vaspitne jedinice da ispunjavaju iste standarde uslova kao i centralna ustanova a članom 26 dostavljen je predlog za proceduru upisa djece u predškolskim ustanovama. Ugovor između roditelja i ustanove mora sadržati obavezne odredbe za zaštitu prava i bezbjednosti djeteta, a da dijete odsutno usljed bolesti bude vraćeno u vrtić uz potvrdu ljekara o prestanku zdrastvenih rizika po ostalu djecu. Dužnosti i obaveze asistenta za rani razvoj jasno definisati, razlikovati normu vaspitača i asistenata za rani razvoj koji samostalno ne mogu obavljati dužnost već uz prisustvo dva vaspitača. Članom 30 propisati srodne profesije ukoliko se ne prijave kandidati za zaposlenje sa odgovarajućom stručnom spremom. Takođe, članom 31 propisati da privatni vaspitač u porodici može obavljati predškolsko vaspitanje i obrazovanje isključivo sa licencom uz godišnju stručnu i zdrastvenu provjeru. Dostavljena je sugestija na obavezu ustanova za vođenje obavezne evidencije sanitarnih pregleda zaposlenih, zatim precizirati strukturu radnog vremena medicinske sestre na prijemu djece. Ukoliko postoji obaveza da svaka ustanova mora posjedovati biblioteku igračaka i knjiga, propisati uslove za zaposlenje bibliotekara a sadržaj istih uskladiti. Takođe, da na poslovima vođenja biblioteke može bit angažovan vaspitač preko 35 godina radnog staža u oblasti predškolskog vaspitanja i obrazovanja. Da izgled I sadržaj javnih isprava mora bit jedinstven za sve ustanove i mogućnost izdavanja elektronskim putem. Pedagoška I prateća evidencija mora biti usklađenja sa Zakonom o zaštiti podataka o ličnosti a Ministartsvo da donese pravilnik kojim bi se bliže uredili sadržaji, način i rok za vođenje navedne evidencije. Uvesti obavezu saradnje predškolskih ustanova sa domovima zdravlja u planiranju i sprovođenju preventivnih mjera. Članom 49 definisati rok od šest mjeseci od dana stupanja ovog zakona obavezu ustanova za ispunjavanju minimalnih standarda u pogledu prostora, kadra i higijene. Predlog da se propiše izvođenje vaspitno-obrazovnog rada na crnogorskom jeziku uz mogućnost ostvarivanja i na jezicima manjinskih naroda i zajednica u skladu sa zakonom. Uvesti članove za vođenje posebnih evidencija i ličnih podataka kako o djetetu tako i o zaposlenima u predškolskim ustanovama. Dostavljen je i predlog za osnivanje fonda za podršku inkluzije u predškolskom obrazovanju i zakonsku obavezu za donošenje Etičkog kodeksa za vaspitače, asistente za rani razvoj i stručne saradnike. Takođe dostavljen je i predlog za obavezu donošenja Plana postupanja u kriznim i vanrednim situacijama u skladu sa smjernicama Ministarstva, kao i to da se ustanove obavežu da realizuju aktivnosti koji doprinose razvoju ekološke svijesti kod djece. Na kraju predloga sugestija i primjedbi dostavljen je i predlog da dijete ima pravo provesti 20 radnih dana van ustanove radi korišćenja odmora roditelja bez gubitka mjesta u vrtiću.

**Odgovor obrađivača:** Sugestije se djelimično prihvataju. Prihvata se sugestija koja se odnosi na: preciznije numerisanje ciljeva predškolskog vaspitanja i obrazovanje. Osim toga, obrađivač je, u cilju jasnije primjene postojeće odredbe člana 30 stav 3, prihvatio sugestiju koja se odnosi na preciznije definisanje navedene odredbe na način što je kod navođenja stručnih saradnika, dodao i bibliotekara.

Ostale primjedbe nisu prihvaćene, jer nisu materija Zakona o predškolskom vaspitanju i obrazovanju, već su dio drugih propisa iz oblasti obrazovanja, odnosno drugih zakona i podzakonskih akata. Takođe, jedan dio sugestija već je sadržan u Nacrtu zakona o predškolskom vaspitanju i obrazovanju.

**Udruženje za napredak vaspitača i djece, Nikšić** je dostavilo primjedbe na odredbu po kojoj Ministarstvo može odobriti povećanje broja upisane djece mimo normativa i da se za cjelodnevni boravak prioritetno upisuju djeca čija oba roditelja rade. Navode da dežurstva treba da budu organizovana isključivo za djecu čiji roditelji nemaju mogućnost korišćenja odmora. Uzimajući u obzir da većina roditelja ima radno vrijeme do 8h, smatraju da nema osnova za produženi boravak osim u izuzetnim slučajevima u kojima djeca treba da borave duže od 9 sati u vrtiću. Ističu da kalendar rada mora biti jasan, predvidiv i usklađen s praznicima. Zakon mora omogućiti da ustanova inicira stručno vještačenje invaliditeta kada roditelji odbijaju saradnju sa stručnim službama. Odrediti maksimalan broj djece sa smetnjama po vaspitnim grupama i na kraju predlaže da ono što bi doprinosilo unapređenju kvaliteta predškolskog vaspitanja i obrazovanja je dodavanje statusa službenog lica vaspitačima.

**Odgovor obrađivača:** Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Strategije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027.

Osim toga, broj djece u vaspitnoj grupi u koju su uključena djeca sa posebnim obrazovnim potrebama, nisu materija ovog zakona. Imajući u vidu navedeno, isto se za predškolske ustanove uređuju Pravilnikom, kao i za ostale vaspitno - obrazovne ustanove.

Ostale primjedbe su već sadržane u Nacrtu zakona o predškolskom vaspitanju i obrazovanju, a isto se bliže uređuje podzakonskim aktima.

**Jadranka Gajić** je dostavila predlog za dopunu člana 21 i 22 uvođenjem zimskog odmora u trajanju od najmanje 10 radnih dana u januaru.

**Odgovor obrađivača:** Predlog je djelimično prihvaćen, na način što se precizira odredba člana 22 stav 1. Tako se propisuje da, u javnoj predškolskoj ustanovi može se organizovati vaspitno-obrazovni rad i u periodu dežurstva, i to: tokom, odnosno nakon završetka nastavno-radne godine. Takođe, predložena odredba člana 22 stav 3 dopunjava se na način da se dežurstva realizuju u vaspitnoj jedinici, po pravilu, tokom januara, jula i avgusta.

**JPU ,,Jevrosima Jevra Rabrenović”, Mojkovac,** predlaže da se u članu 30 nacrta Zakona radno mjesto “nutricionista” izdvoji i iz njega propiše VI I VII nivo okvira kvalifikacija, a ukoliko nema takvih kandidata da se radno mjesto može popuniti sa VI nivoom kvalifikacija iz srodnih oblasti obrazovanja.

**Odgovor obrađivača:** Primjedba je prihvaćena, na način što se na nov način definiše odredba člana 30 stav 4. Tako se propisuje da, stručni saradnik može biti lice koje ima VI nivo okvira kvalifikacija (180 kredita CSPK-a) ili VII nivo okvira kvalifikacija, podnivo jedan (240, odnosno 300 kredita CSPK-a) odgovarajućeg profila (psiholog, pedagog, defektolog-logoped, socijalni radnik, nutricionista, bibliotekar i dr.).

**Ana Palibrk** je dostavila primjedbu na broj djece u vaspitnoj grupi i da isti ne bi trebalo da se povećava po odobrenju Ministarstva, a u grupi u koju su uključena djeca sa posebnim obrazovnim potrebama smanjiti broj djece radi kvalitetnijeg sprovođenja vaspitno-obrazovnog procesa. Ukoliko se broj djece u grupi poveća potrebno je odobriti i povećanje kadra za rad u vaspitnoj grupi. Kao rješenje sugeriše subvencioniranje privatnih vrtića. Djelatnost preškolskih vaspitno-obrazovnih ustanova osmišljena je kao podrška roditeljima u poboljšanju kvaliteta života porodice i djece I da je potrebno ograničiti provedeno vrijeme u predškolskim ustanovama kako bi provodili kvalitetnije vrijeme u krugu porodica.

**Odgovor obrađivača:** Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Startegije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027.

Osim toga, broj djece u vaspitnoj grupi u koju su uključena djeca sa posebnim obrazovnim potrebama, nisu materija ovog zakona. Imajući u vidu navedeno, isto se za predškolske ustanove uređuju Pravilnikom, kao i za ostale vaspitno - obrazovne ustanove.

**Vanja Bezbradica** je dostavila sugestije o radu, saradnji sa roditeljima i poboljšanju uslova za rad sa djecom sa posebnim potrebama. Predlaže da vaspitači zajedno sa Ministarstvom i upravom donose konsenzuse i kreativna rješenja i da Ministar koji je nadležan da vodi poslove prosvjete treba da uvrsti kolektivni godišnji odmor jul ili avgust, a da dežurstvo bude plaćeno drugačije. Što se tiče o povećanju broja djece u grupi predlaže da se u odlučivanju pitaju vaspitači, jer oni su glavni akteri u realizaciji programa. Dodaje, da termin vaspitač/vaspitačica treba da se promijeni i uskladi sa diplomama. Navodi problem bolovanja zaposlenih i obračun istih.

**Odgovor obrađivača:** Predlozi nisu prihvaćeni, jer nisu materija Zakona o predškolskom vaspitanju i obrazovanju.

**Marijana Vulović** je dostavila predlog za normiranje obaveznog minimalnog vremena koje djeca provode na otvorenom – u dvorištu ustanove i predlog za uvođenje tople vode u toaletima predškolskih ustanova.

**Odgovor obrađivača:** Predlozi nisu prihvaćeni, jer nisu materija Zakona o predškolskom vaspitanju i obrazovanju.

**Nataša Jovićević** je predložila izmjene Nacrta zakona koje se tiču Programa koje roditelj može da bira, zatim programa koji se pominju samo kao drugi programi za zabavu i animaciju djece, ali se ne navodi koji su. U zakonu navesti i druge propise koji se navode kako bi se omogućilo lakše tumačenje, kao i navesti da je organ nadležno za prosvjetu -Ministarstvo prosvjete, nauke i inovacija. Pored sugestije da uvećanje broja djece odobrenog od strane Ministarstva, ne smije biti veći od 30%, dostavljen je i predlog za pokrenuti postupak jedinstvenog vještačenja invaliditeta, odnosno treba navesti koji organ ustanove može pokrenuti postupak i na osnovu kojeg protokola da bi se moglo pristupiti popunjavanju pomenutog obrasca.

**Odgovor obrađivača:**  Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Startegije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027.

Osim navedenog, obrađivač je prilikom izrade Nacrta zakona, primijenio Pravno-tehnička pravila za izradu propisa.

**Jovana Bakić** je dostavila primjedbe i sugestije na ne dobijanja informacija, fotografija i snimaka u toku radnog dana o aktivnosti djeteta u vrtiću. Takođe, sugeriše na potrebu da se djeca tokom dozvoljenih vremenskih prilika izvode na svjež vazduh, kao i tokom dežurstava navodi problem adaptacije djeteta ne samo na drugu ustanovu već i drugu vaspitačicu.

**Odgovor obrađivača:** Primjedbe nisu prihvaćene, jer se ne odnose na materiju Zakona o predškolskom vaspitanju i obrazovanju.

**Udruženje privatnih predškolskih ustanova CG** je dostavilo predlog za dodavanje izraza u zakonu kojim bi predškolsko vaspitanje i obrazovanje bilo obavezno za svu djecu što bi važilo i za Program pripreme djece za osnovnu školu. Nadalje navode da, treba precizirati datum od kada ustanova donosi Godišnji program rada i precizirati šta znači u članu vaspitno stručni kadar za ,,Asistent za rani razvoj” i za “Nastavnika odgovarajućeg profila”. Ono što sugeriše je dodavanje novog člana za mogućnost prekvalifikacije I dokvalifikacije kadra i zasnivanje radnog odnosa. Osim navedenog, predlaže i model saradnje sa privatnim predškolskim ustanovama u dijelu sufinansiranja troškova boravka i ishrane djece na teritoriji opština. Predlaže da se ograniči period ne duži od 6 mjeseci za uklađivanje podzakonskih akata i prekršaj pravnih odgovornih lica odnosno suzbijanje rada privatnih ustanova koje ne posjeduju licence za rad izdate od strane Ministarstva a obavljaju djelatnost predškolskog vaspitanja i obrazovanja.

**Odgovor obrađivača**: Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Startegije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027. U vezi sugestije koja se odnosi na preciziranje od kad ustanova donosi Godišnji program rada, predlagač Nacrta zakona smatra, da je isto uređeno navedenim zakonom, kojim je definisano da ustanova donosi Godišnji program rada do 30. septembra, a početak školske godine je 1. septembar. Subvencije za privatne predškolske ustanove nisu materije ovog Zakona. Ostale navedene primjedbe, jasno su precizirane Nacrtom Zakona o predškolskom vaspitanju i obrazovanje, u skladu Pravno-tehičkim pravilima za izradu propisa.

**Savez udruženja vaspitača Crne Gore (SUVCG)** je dostavio, primjedbu za: upis djece, definisati rokove, jasniju proceduru način prijave i kriterijume za isto, a broj djece po vaspitnim grupama - ne povećavati. Programi po posebnim pedagoškim načelima-bolje formulisati i ukazuju na to da nema obaveze za inkluzivne mjere, nema jasno definisanih normi za asistente i medicinsko osoblje. Sugeriše se da bude veća transparentnost i učešće roditelja u predškolskom obrazovanju. Dostavljeni su i predlozi za nove članove Zakona i to: Evaluacija vaspitno-obrazovnog rada; Uvođenje člana koji reguliše uvođenje muzičkih, likovnih i logopedskih radionica kao sastavnog dijela programa; Uvođenje standarda o adaptaciji prostora za djecu sa smetnjama u razvoju u svim ustanovama; Digitalne kompetencije djece i vaspitača; Osnivanje Fonda za inovacije u predškolstvu; Posebna prava vaspitača sa dugogodišnjim radnim stažom; Uslove za lica koja obavljaju rukovodeće funkcije u Direktoratu za predškolsko vaspitanje i obrazovanje, kao i načelnici i rukovodioci sektora/odjeljenja u Ministarstvu koja se bave predškolskim vaspitanjem i obrazovanjem; Osnovati Stručni savjet za predškolsko vaspitanje i obrazovanje:

**Odgovor obrađivača:** Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Startegije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027.

Ostale primjedbe nisu prihvaćene, jer nisu materija Zakona o predškolskom vaspitanju i obrazovanju, već su dio drugih propisa iz oblasti obrazovanja, odnosno drugih zakona i podzakonskih akata.

**Anđela Stijović** je dostavila predlog za normiranje obaveznog minimalnog vremena koje djeca provode na otvorenom – u dvorištu ustanove – na najmanje sat i po dnevno, kao i sugestiju koja se odnosi na zabranu prakse prikupljanja novca od roditelja povodom 8. marta.

**Odgovor obrađivača:** Primjedbe nisu prihvaćene, jer predlozi nisu materija Zakona o predškolskom vaspitanju i obrazovanju.

**Zorica Dragojević** je dostavila primjedbu na član 24 i prekobrojnost grupa navodeći da ne smije po odobrenju Ministarstva biti upisano 20% preko norme. Takođe, da se u mlađe vrtićke grupe vrate medicinske sestre kao pomoć vaspitaču i traži, da se član 34 jasno definiše koliko je smanjena norma za vaspitače koji imaju preko 35 godina radnog staža.

**Odgovor obrađivača:** Primjedba nije prihvaćena, imajući u vidu da se Radna grupa opredijelila za navedeno zakonsko rješenje u ciju implementacije Startegije reforme obrazovanja za period 2025-2035, Strategije ranog i predškolskog vaspitanja i obrazovanja 2021-2025 i Strategije ranog razvoja 2023-2027. Ostale primjedbe su već uređene Nacrtom ovog zakona i drugim propisima.

**Mjesto i datum sačinjavanja izvještaja:** Podgorica, 20. avgust 2025. godine

**Naziv organizacione jedinice Ministarstva prosvjete, nauke i inovacija,** odgovorne za pripremuNacrta zakona: Direktorat za predškolsko i osnovno obrazovanje i vaspitanje